Skončili šachové ligy

Je za nami ďalšia ligová sezóna. Šachový klub ŠK CVČ Lendak našu obec už niekoľko rokov reprezentuje v súťaži družstiev. Tento ročník sme opäť obsadili dve súťaže a to III. ligu skupinu D1 a naše mládežnícke B-čko hralo IV. ligu skupinu D11. Hralo sa na 8-mich šachovniciach, systémom každý s každým jednokolovo. Ide o dlhé, niekedy až 5 hodinové partie. Hracie tempo, pre III. ligu, je 2 x 90 minút na prvých 40 ťahov s prídavkom 2 x 30 minút na dohratie partie a s bonusom 30 sekúnd na každý ťah. Ťahy sa zapisujú. Súťaže sú zastrešené Slovenským šachovým zväzom a finančne ich podporuje Obec Lendak.

Dlhodobým cieľom družstva v III. lige je udržať sa v súťaži. Mali sme však pomerne priaznivé vylosovanie, takže po prvej polovici súťaže sme boli na druhom mieste. Zvíťazili sme doma s Levočou 5 : 3, nešťastne sme prehrali na pôde Bijacoviec 3,5 : 4,5 a potom nasledovali víťazstvá doma nad Hranovnicou 5 : 3, v nervóznom emotívnom zápase v Poprade C 4,5 : 3,5 a doma s Gelnicou B 7 : 1. V 6. kole náš rozlet zastavila prehra 2 : 6 v Spišskej Novej Vsi – neskorší víťaz súťaže, nasledovalo víťazstvo 6 : 2 doma so Smižanmi, prehra 2 : 6 vo Vernári a opäť víťazstvo doma 4,5 : 3,5 s Popradom B. Po prerušení súťaže, kvôli koronakríze, sme v dohrávke prehrali 2 : 5 v Starej Ľubovni a sezónu sme ukončili víťazstvom 6 : 2 v Slovinkách. Získali sme dokopy 21 bodov, čo stačilo na celkové pekné 4. miesto. Takto vyzerá tabuľka:

## Poradie

**Por. Družstvo Partie + = - TB1 TB2**

1 Sp. Nová Ves 11 9 2 0 29 63,5

2 Vernár 11 7 2 2 23 55,0

3 St. Ľubovňa 11 7 0 4 21 50,0

**4 Lendak 11 7 0 4 21 47,5**

5 Smižany 11 4 4 3 16 50,0

6 Poprad B 11 5 1 5 16 48,5

7 Levoča 11 5 1 5 16 47,0

8 Bijacovce 11 5 1 5 16 37,5

9 Hranovnica 11 5 0 6 15 36,5

10 Slovinky 11 3 0 8 9 30,5

11 Poprad C 11 2 1 8 7 33,0

12 Gelnica B 11 1 0 10 3 28,0

**poznámka:**
TB1: Body celkovo (3 za víťazstvo, 1 za remízu, 0 za prehru)
TB2: Pomocné body (súčet bodov na šachovniciach)

Tím Lendak B absolvoval IV. ligu, skupina D11. V klube túto ligu vnímame ako príležitosť pre mladých hráčov, začiatočníkov, tak, aby získali zápasovú prax v dlhých partiách. Hralo sa na 8-tich šachovniciach s tempom 2 x 120 minút pre hráča na prvých 40 ťahov plus 60 minút pre každého na dokončenie partie so zapisovaním . Škoda len, že naši súperi opäť nastupovali zvyčajne bez mladých hráčov. Všetky zápasy sme prehrali, iba v Spišskej Teplici sme uhrali remízu. Posledný zápas sme, kvôli koronakríze, neodohrali. Naši mládežníci však, okrem skúsenosti, získali aj body do celosvetového šachového rebríčka FIDE ELO, čím si zvýšili svoj rating (Stolár Florián 1434, Strela Štefan 1386, Selvek Ján 1325, Selvek Dávid 1317, Konopová Barborka 1283). Zapojili sme do ligy aj najmladších hráčov – Alenku Halčinovú, Stanka Mačaja, či Erika Halčina. Sú zatiaľ na základnom ratingu – 1000, pre malý počet odohratých zápasov. V týchto hráčoch vidím budúcnosť nášho klubu. Výsledky uvádzam v tabuľke:

**Tabuľka podľa poradia**

**Por. Družstvo Partie + = - TB1 TB2**

1 MŠK Kežmarok B 8 7 0 1 21 42,0

2 ŠKM Stará Ľubovňa B 8 6 1 1 19 40,5

3 TJ Slovan Smižany B 8 4 2 2 14 36,5

4 ŠK Spišská Teplica 8 4 1 3 13 34,0

5 MŠK Sp. Nová Ves B 8 3 1 4 10 29,0

6 TJ Spišská Stará Ves 7 2 3 2 9 27,0

7 ŠK Bijacovce B 8 2 1 5 7 28,5

8 ŠK Hranovnica B 8 2 0 6 6 25,5

**9 ŠK CVČ Lendak B 7 0 1 6 1 16,0**

**poznámka:**
TB1: Body celkovo (3 za víťazstvo, 1 za remízu, 0 za prehru)
TB2: Pomocné body (súčet bodov na šachovniciach)

Ďakujem všetkým hráčom za vzornú reprezentáciu obce, ďakujem Obci Lendak za finančnú podporu oboch líg a ďakujem vedeniu Spojenej školy za poskytnutie materiálneho vybavenia a hracích priestorov.

Ing. Tomáš Hudáček, predseda klubu